
Bratislava november 2024
NÁRODNÁ RADA SLOVENSKEJ REPUBLIKY

IX.  volebné obdobie

Návrh

UZNESENIE 
NÁRODNEJ RADY SLOVENSKEJ REPUBLIKY

z ... 2024,

k výstavbe priemyselného parku Šurany	

Národná rada Slovenskej republiky žiada vládu Slovenskej republiky, aby:
  
A) informovala Národnú radu Slovenskej republiky o dôvodoch, na základe ktorých sa rozhodla umiestniť priemyselný park Šurany v oblasti s najúrodnejšou poľnohospodárskou pôdou, 
B) podala do 30 dní odo dňa prijatie tohto uznesenia správu o procese vyvlastňovania pozemkov v oblasti výstavby priemyselného parku Šurany a výške náhrady poskytnutej za tieto pozemky, 
C) informovala Národnú radu Slovenskej republiky o procese posudzovania vplyvov na životné prostredie v súvislosti so zámerom výstavby priemyselného parku zameraného na výrobu batérií.


DÔVODOVÁ SPRÁVA

Navrhuje sa prijatie uznesenia Národnej rady Slovenskej republiky, ktorým poslanci NR SR zaviažu vládu SR, aby poskytla jasné informácie o investičnom zámere vybudovania priemyselného parku v Šuranoch.
S prihliadnutím na obavy obyvateľstva o vplyv na životné prostredie a s prihliadnutím na rozsah  investície, ktorá je svojou veľkosťou investične významný zámer s potencionálne veľkými dopadmi na život a zdravie obyvateľstva, je potrebné vyhodnotiť vplyv výstavby samotnej baterkárne, nielen vplyv na životné prostredie pri príprave priemyselného parku. Priemyselný park sa bude budovať už s jasným zámerom umiestniť do neho fabriku na výrobu batérií a likvidáciu chemického odpadu, ktorý pri ich výrobe a spracúvaní vzniká. 
Novovybudovaný areál sa stane zónou chemického priemyslu, ktorý je potrebné vopred posudzovať z pohľadu vplyvu na životné prostredie. Kým mnohé iné priemyselné parky nemajú naplnené svoje kapacity, vláda zvažuje vybudovať ďalší priemyselný park v oblasti, ktorá je aktuálne zameraná na poľnohospodársku výboru a obrábanie ornej pôdy a zároveň aktuálne nedisponuje priemyselným parkom, kde by baterkáreň mohla byť umiestnená.
Národná rada Slovenskej republiky týmto uznesením zaväzuje vládu poskytnúť informácie o iných alternatívnych lokalitách, ktoré sú vhodné na realizáciu zámeru výstavby baterkárne, nakoľko podľa verejne dostupných informácií investor netrvá na lokalite v okrese Nové Zámky. 

